Document ID: 32005L0048

32005L0048
L 219/29
JURNALUL OFÍCIAL AL UNIUNII EUROPENE
DIRECTIVA 2005/48/CE A COMISIEI
din 23 august 2005
de modificare a Directivelor 86/362/CEE, 86/363/CEE și 90/642/CEE ale Consiliului în ceea ce privește conținuturile maxime de reziduuri ale anumitor pesticide de pe și din cereale și anumite produse de origine animală și vegetală
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 86/362/CEE a Consiliului din 24 iulie 1986 de stabilire a conținuturilor maxime de reziduuri de pesticide de pe și din cereale (1), în special articolul 10,
având în vedere Directiva 86/363/CEE a Consiliului din 24 iulie 1986 privind stabilirea conținutului maxim pentru reziduurile de pesticide de pe și din produsele alimentare de origine animală (2), în special articolul 10,
având în vedere Directiva 90/642/CEE a Consiliului din 27 noiembrie 1990 de stabilire a conținuturilor maxime de reziduuri de pesticide din și de pe anumite produse de natură vegetală, inclusiv fructe și legume (3), în special articolul 7,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (4), în special articolul 4 alineatul (1),
întrucât:
(1)
Următoarele substanțe active au fost incluse la anexa I la Directiva 91/414/CEE: iprodion, prin Directiva 2003/31/CE a Comisiei (5), propiconazol, prin Directiva 2003/70/CE a Comisiei (6) și molinat, prin Directiva 2003/81/CE a Comisiei (7).
(2)
Următoarele substanțe active noi au fost incluse la anexa I la Directiva 91/414/CEE: mesotrion, prin Directiva 2003/68/CE a Comisiei (8) și siltiofam, picoxistrobină, flufenacet, iodosulfuron-metil-sodiu și fostiazat, prin Directiva 2003/84/CE a Comisiei (9).
(3)
Substanțele active în cauză au fost incluse la anexa I la Directiva 91/414/CEE pe baza evaluării informațiilor furnizate în ceea ce privește utilizarea propusă. Anumite state membre au furnizat informații privind această utilizare, în conformitate cu articolul 4 alineatul (1) litera (f) din directiva menționată. Informațiile disponibile au fost examinate și sunt suficiente pentru a stabili anumite conținuturi maxime de reziduuri (CMR).
(4)
Atunci când nu există un CMR comunitar sau provizoriu, statele membre stabilesc, în conformitate cu articolul 4 alineatul (1) litera (f) din Directiva 91/414/CEE, un CMR național provizoriu, înainte să poată fi acordată autorizația pentru produsele fitosanitare care conțin aceste substanțe active.
(5)
CMR comunitare și conținuturile recomandate de Codex alimentarius sunt stabilite și evaluate după proceduri similare. Codexul a stabilit un număr limitat de CMR pentru iprodion și propiconazol. Există deja CMR comunitare stabilite prin Directivele 86/362/CEE, 86/363/CEE și 90/642/CEE pentru iprodion (Directiva 93/58/CEE a Consiliului) (10) și propiconazol (Directiva 94/30/CE a Consiliului) (11). Acestea au fost luate în considerare în prezenta directivă. CMR din Codex, a căror retragere va fi recomandată în viitorul apropiat, nu au fost luate în considerare. CMR bazate pe CMR din Codex au fost evaluate în ceea ce privește riscurile pentru consumatori. Nu s-a stabilit nici un risc în cadrul parametrilor toxicologici bazați pe studiile de care dispune Comisia.
(6)
În scopul includerii substanțelor active în cauză la anexa I la Directiva 91/414/CEE, evaluarea tehnică și științifică a acestora a fost finalizată sub formă de rapoarte de examinare ale Comisiei. Datele de încheiere a rapoartelor de sinteză pentru substanțele active în cauză figurează în directivele Comisiei menționate la motivele 1 și 2. Rapoartele menționate stabilesc doza zilnică admisă (DZA) și, după caz, doza acută de referință (DAR) pentru substanțele în cauză. Expunerea consumatorilor de produse alimentare tratate cu substanțele active în cauză a fost estimată și evaluată în conformitate cu procedurile și practicile utilizate în Comunitatea Europeană, ținându-se seama de directivele publicate de Organizația Mondială a Sănătății (12) și de avizul Comitetului științific pentru plante (13) privind metodologia aplicată. S-a calculat că valorile CMR propuse pe această bază nu duc la depășirea dozei zilnice admise sau a dozei acute de referință.
(7)
Pentru a garanta o protecție adecvată a consumatorului împotriva expunerii la reziduurile rezultate din utilizarea neautorizată a produselor fitosanitare, ar trebui stabilite CMR provizorii pentru combinațiile produs/pesticid în cauză, la un nivel corespunzător pragului de detecție.
(8)
Stabilirea la scară comunitară a CMR provizorii nu împiedică statele membre să stabilească CMR provizorii pentru substanțele în cauză, în conformitate cu articolul 4 alineatul (1) litera (f) din Directiva 91/414/CEE și cu anexa VI la directiva menționată. O perioadă de patru ani este considerată suficientă pentru a permite dezvoltarea altor utilizări ale substanței active în cauză. La sfârșitul acestei perioade, CMR provizorii ar trebui să devină definitive.
(9)
Prin urmare, ar trebui modificate CMR stabilite în anexele la Directivele 86/362/CEE, 86/363/CEE și 90/642/CEE, pentru a permite supravegherea și controlul adecvate ale interdicției utilizării acestora și pentru a proteja consumatorul. Atunci când CMR au fost deja stabilite în anexele la directivele menționate, acestea ar trebui modificate. Atunci când CMR nu au fost încă stabilite, este necesară o primă stabilire a acestora.
(10)
Prin urmare, Directivele 86/362/CEE, 86/363/CEE și 90/642/CEE ar trebui modificate în consecință.
(11)
Măsurile prevăzute de prezenta directivă sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DIRECTIVĂ:
Articolul 1
Directiva 86/362/CEE se modifică după cum urmează:
1.
La anexa II partea A, conținuturile maxime pentru reziduuri sunt adăugate pentru mesotrion, siltiofam, picoxistrobină, flufenacet, iodosulfuron-metil-sodiu, fostiazat și molinat, în conformitate cu anexa I la prezenta directivă.
2.
La anexa II partea A, conținuturile maxime de reziduuri în ceea ce privește propiconazolul și iprodionul se înlocuiesc cu cele de la anexa II la prezenta directivă.
Articolul 2
Directiva 86/363/CEE se modifică după cum urmează:
1.
La anexa II partea A, conținuturile maxime de reziduuri se adaugă pentru picoxistrobină în conformitate cu anexa III la prezenta directivă.
2.
La anexa II partea B, conținuturile maxime de reziduuri în ceea ce privește propiconazolul se înlocuiesc cu cele de la anexa IV la prezenta directivă.
Articolul 3
Directiva 90/642/CEE se modifică după cum urmează:
1.
La anexa II, conținuturile maxime de reziduuri se adaugă pentru mesotrion, siltiofam, picoxistrobină, flufenacet, iodosulfuron-metil-sodiu, fostiazat și molinat, în conformitate cu anexa V la prezenta directivă.
2.
La anexa II, conținuturile maxime de reziduuri în ceea ce privește propiconazolul și iprodionul se înlocuiesc cu cele de la anexa VI la prezenta directivă.
Articolul 4
(1) Statele membre adoptă și publică până la 24 februarie 2006 actele cu putere de lege și actele administrative necesare pentru a se conforma prezentei directive. Comisiei îi este comunicat de îndată de statele membre textul respectivelor acte, precum și un tabel de corespondență între actele în cauză și prezenta directivă.
Statele membre aplică aceste acte de la 24 februarie 2007.
Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de statele membre textele dispozițiilor esențiale de drept intern pe care le adoptă în domeniul reglementat de prezenta directivă.
Articolul 5
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 6
Prezenta directivă se adresează statelor membre.
Adoptată la Bruxelles, 23 august 2005.

Labels: 0
17
20
6